លិខិត​រវាង​លោក​ Trump ​និង​លោក ​Kim Jong Un ​បង្ហាញ​មិត្តភាព​និង​ការ​បញ្ជោរ​គ្នា
សៀវភៅ​ថ្មី​មួយ​និពន្ធ​ដោយ​លោក ​Bob Woodward​ អ្នក​កាសែត​ជើង​ចាស់​របស់​សារ​ព័ត៌មាន​ The Washington Post ​បង្ហាញ​ច្បាស់​ជាង​មុន​អំពី​ទំនាក់​ទំនង​រវាង​ប្រធានាធិបតី​ស.រ.អា.​លោក​ Donald Trump​ និង​មេដឹកនាំ​កូរ៉េ​ខាង​ជើង ​Kim Jong Un។​ 
ក្នុងសៀវភៅថ្មីនេះដែលមានចំណងជើងថា Rage ប្រែថា«កំហឹងខ្លាំង»នេះ អ្នកកាសែត Bob Woodward បានបញ្ចូលសំបុត្រចំនួន២៥ច្បាប់ឆ្លើយឆ្លងគ្នារវាងលោកប្រធានាធិបតីអាមេរិក Donald Trump (ដូណាល់ ត្រាំ) និងមេដឹកនាំកូរ៉េខាងជើងលោក Kim Jong Un (គឹម ជុងអ៊ុន)។ សៀវភៅនេះពិនិត្យមើលមិនធ្លាប់មានពីពេលមុនៗនិងជាការពិនិត្យមើលក្រោយឆាកនៃទំនាក់ទំនងខាងការទូតដែលមិនត្រូវរំពឹងទុកក្នុងប្រវត្តិសាស្ត្រពិភពលោក។ នៅក្នុងសំបុត្រទាំងនោះ លោក Kim Jong Un បានសរសើរលោក Trump ដោយហៅលោកថា«ឯកឧត្តម»ច្រើនដងហើយបានសរសើរថាជា «មិត្តភាពដ៏ជ្រាលជ្រៅនិងពិសេស» របស់អស់លោកផងដែរ។ នៅក្រោយជំនួបទីមួយរបស់លោកទាំងពីរនៅក្នុងប្រទេសសិង្ហបុរីកាលពីខែមិថុនាឆ្នាំ២០១៨ គេរាយការណ៍ថា លោក Kim Jong Un បានរំឭកថា លោកបានកាន់ដៃលោក Trump។ លោក Kim បានហៅជំនួបលើកទីពីររបស់អស់លោកថាជា«ពេលវេលាមួយនៃកិត្តិគុណដែលនៅតែជាការចងចាំមិនភ្លេច»។ លោក Trump បានសរសើរតបវិញដោយហៅលោក Kim Jong Un ថា«ឈ្លាសវៃហួសពីការស្មាន»។ បើតាមសារព័ត៌មាន The Washington Post ថា លោក Trump បានអួតប្រាប់លោក Woodward ថា លោក Kim បាននិយាយប្រាប់លោកគ្រប់យ៉ាង«ដោយមានរួមបញ្ចូលទាំងការរៀបរាប់ថា លោកបានសម្លាប់ឪពុកមាលោកបែបណាកាលពីឆ្នាំ២០១៣»។ លោក Mark Barry ដែលជាអ្នកសង្កេតការណ៍ជើងចាស់បញ្ហាប្រទេសកូរ៉េបាននិយាយថា លិខិតទាំងនេះមានការយកចិត្តទុកដាក់ខ្លាំងតែអាចនាំឱ្យមានផលមិនល្អដល់កិច្ចចរចានុយក្លេអ៊ែរ។ លោក Mark Barry បាននិយាយថា៖ «សេចក្តីដកស្រង់បញ្ហានេះ ទោះជាត្រូវបោះពុម្ពផ្សាយក្នុងសៀវភៅរបស់ លោក Woodward ឬក៏ត្រូវរាយការណ៍តាមបណ្តាញទូរទស្សន៍ CNN ក៏ដោយ រឿងនេះជាទំនាក់ទំនងខាងការទូតមានបុព្វសិទ្ធិ»។ លោក Mark Barry (ម៉ាក ប៊េរី) បាននិយាយថា ការណ៍នេះក៏អាចជាការបញ្ឆោតដែរ ពីព្រោះពាក្យសម្តីរបស់លោក Kim ត្រូវគោរពខ្លាំងណាស់នៅក្នុងប្រទេសកូរ៉េខាងជើងដែលកាន់អំណាចផ្តាច់ការ។ លោក Barry បានថ្លែងទៀតថា៖ «លោកអ្នកមិនអាចប្រើពាក្យសម្តីរបស់មេដឹកនាំធំៗដោយមិនប្រុងប្រយ័ត្នបានទេ... ពាក្យពេចន៍ទាំងនេះត្រូវចាត់ទុកជាពាក្យពិសេស... ការណ៍អាក្រក់បំផុតដែលអាចកើតមានគឺថា នៅក្នុងកូរ៉េខាងជើងគេយល់ថា លោក Kim ហាក់ដូចជាបានអង្វរកលោក Trump»។ ប្រទេសកូរ៉េខាងជើងមិនបានឆ្លើយតបនឹងការលាតត្រដាងអំពីសំបុត្រទាំងនេះទេ ក៏ប៉ុន្តែវាមិនមែនជាការនាំឱ្យភ្ញាក់ផ្អើលខ្លាំងទេពីព្រោះលោក Trump បានបង្ហោះបង្ហាញសំបុត្រមួយក្នុងបណ្តាលិខិតរបស់លោក Kim កាលពីខែកក្កដាឆ្នាំ២០១៨។ លោក Trump និងលោក Kim មិនដែលត្រូវរ៉ូវគ្នាជានិច្ចទេ។ កាលពីឆ្នាំ២០១៧ មេដឹកនាំពីរនាក់នេះតែងតែប្រមាថមើលងាយគ្នាទៅវិញទៅមកដោយលោក Trump បានហៅលោក Kim ថា«បុរសរ៉ុក្កែតមាឌល្អិត» ហើយលោក Kim បានរិះគន់លោក Trump ថាជា«មនុស្សកញ្ចាស់មានបញ្ហាជំងឺផ្លូវចិត្ត»។ នៅពេលមួយនោះលោក Trump បានគំរាមកំហែងថា នឹង«បំផ្លាញប្រទេសកូរ៉េខាងជើងឱ្យម៉ត់»។ ភាពតានតឹងបានរសាយនៅក្រោយលោក Trump ក្លាយទៅជាប្រធានាធិបតីស.រ.អា.កំពុងកាន់តំណែងទីមួយដែលបានជួបជាមួយមេដឹកនាំកូរ៉េខាងជើង។ នៅពេលបន្ទាប់មកលោក Trump បាននិយាយអះអាងថា លោក និងលោក Kim «ចូលចិត្តគ្នា»។ ទំនាក់ទំនងគ្នានៅមាំទាំទោះណានៅក្រោយកូរ៉េខាងជើងកាលពីឆ្នាំទៅមិញបានសាកល្បងបាញ់កាំជ្រួចមីស៊ីលផ្លោងមានវង់ប្រតិបត្តិការមធ្យម ហើយបានដើរចេញពីកិច្ចចរចានុយក្លេអ៊ែរក៏ដោយ។ លោក Trump បាននិយាយថា ប្រសិនបើលោកឈ្នះឆ្នោតជាថ្មីក្នុងខែវិច្ឆិកាលោកនឹងធ្វើឱ្យសម្រេចកិច្ចព្រមព្រៀងមួយ«យ៉ាងឆាប់រហ័សណាស់»ជាមួយលោក Kim។ គូប្រជែងរបស់លោកTrumpគឺលោកអតីតអនុប្រធានាធិបតី Joe Biden (ចូ បៃដិន) បានមានប្រសាសន៍ថា លោកនឹងមិនបន្តរបៀបធ្វើទំនាក់ទំនងផ្ទាល់ខ្លួនរបស់លោក Trump ទៅរកលោក Kim ទេដែលជាសញ្ញាបង្ហាញថា នឹងមានការវិលត្រឡប់ទៅកាន់គោលជំហរតាមទម្លាប់របស់ស.រ.អា.ពីមុនច្រើនជាង៕